Дохутырым и Iуэху бгъэдыхьэкIэм куэд елъытащ
Республикэ сымаджэщым и хирург Iэзэ, медицинэ щIэныгъэхэм я кандидат Щэмей Заур Мурадин и къуэм фIыщIэ хуэсщIыну сыхуейщ операцэ сищIу си узыр зэрысщхьэщихам папщIэ. КъБР-м и адрей сымаджэщхэми, нэгъуэщI хэгъэгухэм щыIэхэми сыщIэлъащ икIи операцэ сащIащ.
Заур сыпэщIэхуа нэужь, абы и Iуэху бгъэдыхьэкIэри псэхупIэ къызэзымыт узыфэм ещIэн хуейуэ къилъытэхэри адрейхэм къазэрыщхьэщыкIым гу лъыстащ икIи къысхуищIа псомкIэ хуабжьу арэзы сыкъищIащ. Ар и IэщIагъэм хуэIэзэ дохутырыфIу къызжаIэри саунэтIати, сыхущIегъуэжакъым. ЗэпIэзэрыту, гуапэу сригъэблагъэри, къызэплъащ икIи пIалъэ къыхимыгъэкIыу операцэ сищIащ. КъыжыIапхъэщ операцэм и пэкIи и ужькIи ар набдзэгубдзаплъэу къызэрысхущытар, и къалэн псори сымаджэм игу дыхьэу зэригъэзэщIар, дохутырыфIым и мызакъуэу, цIыхуфIу зыкъызэрызигъэлъэгъуар. Мы коронавирус уз зэрыцIалэр щыета лъэхъэнэм, цIыхухэр сымаджэщ кIуэну щышынэ зэманым срихьэлIами, Республикэ сымаджэщым щIэт псоми фIыщIэ ин къалэжьу я IэнатIэм зэрыпэрытым, сымаджэр зэхащIыкIыу, ар зыхуеину псомкIи къэзэрагъэпэщу зэрыщытым гу лъыстащ.
Фи газетыр къэзгъэсэбэпу Щэмей Заур къысхуищIа Iуэхутхьэбзэ щхьэпэм, си узыншагъэмкIэ мыхьэнэшхуэ зиIэм гуапагъэкIэ сыпэджэжыну сыхуейщ. И щхьэкIэ, и унагъуэкIэ и мурад псори Тхьэм къыхузэпищэ, и IэщIагъэм хъер куэд къыпэкIуэрэ цIыхубэр къыхуэхъуахъуэу илъэс куэдкIэ Тхьэм игъэлажьэ, игъэузыншэ.
Мер Рустам.
Нарткъалэ
